RESOLUCIÓN do 3 de xullo de 2009 pola que se ordena a publicación do acordo do Consello da Xunta de Galicia do 2 de xullo de 2009 polo que se aproba a modificación das relacións de postos de traballo das distintas consellerías da Xunta de Galicia, de conformidade co disposto na disposición transitoria segunda do Decreto 245/2009, do 30 de abril, que regula as delegacións territoriais da Xunta de Galicia.
CONSELLERÍA DE FACENDA — III. OUTRAS DISPOSICIÓNS — 23/07/2009

Cumprindo co compromiso de redución e reorganización dos departamentos e órganos da Xunta de Galicia o Decreto 245/2009, do 30 de abril, regula as delegacións territoriais da Xunta de Galicia.
No artigo 11.1º do citado decreto establécese que os departamentos territoriais son os órganos de exercicio das competencias administrativas de cada unha das consellerías. Á fronte dos departamentos territoriais estarán os xefes e xefas territoriais dos que dependerán todos os servizos ou áreas que sexan necesarios para unha maior eficacia da xestión administrativa.
A disposición transitoria segunda do Decreto 245/2009 establece que as secretarías provinciais das delegacións provinciais e territoriais correspondentes á anterior estrutura organizativa transfórmanse nas xefaturas territoriais reguladas neste decreto.
Os postos de xefes e xefas territoriais supoñen unha especial dificultade técnica, dedicación e responsabilidade e configúranse co nivel orgánico de xefatura de servizo, nivel 28.
En consecuencia, na Comisión de Persoal da Xunta de Galicia do día 18 de xuño de 2009 e antes do acordo do Consello da Xunta de Galicia do día 25 de xuño de 2009 emitiuse informe favorable para que, con efectividade do 1 de xuño de 2009, as retribucións dos xefes de departamento territorial experimenten un incremento de 210 euros brutos mensuais en concepto de complemento específico.
Ao mesmo tempo, tendo en conta as competencias que lles corresponden aos postos de xefes e xefas territoriais coa nova reformulación da estrutura da Administración autónomica, cómpre a realización dunha modificación na relación de postos de traballo das distintas consellerías no que se refire á apertura a outros corpos ou escalas, adscrición a outras administracións dos postos, así como ao incremento do complemento específico.
En consecuencia, por proposta da Consellería de Facenda, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia na súa reunión do día 2 de xullo de dous mil nove, adoptou o seguinte
ACORDO:
Primeiro.-Aprobar a modificación das relacións de postos de traballo das distintas consellerías da Xunta de Galicia, de conformidade co disposto na disposición transitoria segunda do Decreto 245/2009, do 30 de abril, que regula as delegacións territoriais da Xunta de Galicia.
Segundo.-Ordenar a súa publicación no Diario Oficial de Galicia para os efectos da súa entrada en vigor a partir do día seguinte ao da súa publicación.
Os efectos económicos derivados deste acordo retrotraeranse ao 1 de xuño de 2009.
Terceiro.-Clasificar de libre designación os postos que a continuación se relacionan en aplicación dos criterios de excepcionalidade que á marxe se indican, de conformidade co previsto no Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, e o disposto mediante Acordo do 28 de xaneiro de 2008 asinado polo conselleiro de Presidencia, Administracións Públicas e Xustiza e polas organizacións sindicais.
Ver referencia pdf "14300D005P008.PDF"
Visto o acordo adoptado polo Consello da Xunta de Galicia na súa reunión do dous de xullo de dous mil nove, relativo á aprobación da modificación das relacións de postos de traballo das distintas consellerías da Xunta de Galicia, de conformidade co disposto na disposición transitoria segunda do Decreto 245/2009, do 30 de abril, que regula as delegacións territoriais da Xunta de Galicia, coa finalidade de cumprir o dito acordo, dispoño que se publique no Diario Oficial de Galicia como anexo a esta resolución.
Santiago de Compostela, 3 de xullo de 2009.
Marta Fernández Currás
Conselleira de Facenda
Ver referencia pdf "14300D005P008.PDF"
CÓDIGO-DESCRICIÓN DAS FORMACIÓNS ESPECÍFICAS:
640	   PERSOAL DOUTRA ADMINISTRACIÓN, CURSO DE PERFECCIONAMENTO DE 		   GALEGO (R.I.).
CÓDIGO-DESCRICIÓN DOUTRAS ADMINISTRACIÓNS:
A11		   ADSCRICIÓN INDISTINTA A FUNCIONARIOS DA XUNTA DE GALICIA, ESTADO E 		   CC.AA.
A12	       ADSCRICIÓN INDISTINTA A FUNCIONARIOS DA XUNTA DE GALICIA, ESTADO E 	      CC.AA. E ADMINISTRACIÓN LOCAL.
A17	       ADSCRICIÓN INDISTINTA A FUNCIONARIOS DA XUNTA DE GALICIA, ESTADO E 	       CC.AA. E PERSOAL DOCENTE CON DESTINO NA COMUNIDADE AUTÓNOMA DE 		  GALICIA.
A20(7)	  ADSCRICIÓN INDISTINTA A FUNCIONARIOS DA XUNTA DE GALICIA, ESTADO 	  E CC.AA., PERSOAL SANITARIO DA LEI 17/1989 E PERSOAL ESTATUTARIO DO 	  SERVIZO GALEGO DE SAÚDE.